Tešili sa nadarmo
Malo to byť stretnutie 3 rodín a rodinných priateľov, na ktoré sa veľmi tešili. Z pôvodného zámeru však zišlo. Z ubytovacieho rezortu dostali nekompromisnú správu. "Pobyt sme si zajednali v auguste minulého roku, hneď po skončení Jánošíkových dní v Terchovej, aby sa nám ušli miesta. V apríli tohto roku nám ho ale zrušili. Všetko bolo dohodnuté, mali sme si už len na recepcii vyzdvihnúť kľúče. Tri rodiny sme mali ísť do troch dreveníc, deti sa tešili,"prezradil Trenčan Juraj Jakvirta a dodal, že ako dôvod zrušenia rezervácie im 14. apríla krátko predpoludním emailom stroho uviedli zmenu majiteľa. "Stálo v ňom, že z dôvodu zmeny majiteľa drevenice musia s poľutovaním oznámiť, že pobyt počas Jánošíkových dní musia stornovať a žiadajú číslo účtu pre vrátenie zálohy," uviedol J. Jakvirta.
Zároveň v prípade záujmu jednej rodine poslali tip na ubytovanie vzdialeného niekoľko kilometrov odtiaľ. Podľa slov právnika Jána Kanabu to nie je po prvýkrát. "Toto isté sa stalo aj minulý rok a tento rok aj klientke z Nitry, o ktorej už dnes vieme. Budeme hľadať aj ďalších ľudí, ktorým sa stalo to isté," povedal J. Kanaba a doplnil, že podľa spôsobu komunikácie je presvedčený, že to je bežná prax.